Rådets resolution

af 27. juni 2002

om livslang læring

(2002/C 163/01)

RÅDET FOR DEN EUROPÆISKE UNION,

som tager følgende i betragtning:

(1) Uddannelse og erhvervsuddannelse er uomgængeligt nødvendige midler til at fremme social samhørighed, aktivt medborgerskab, selvrealisering samt faglig udvikling, tilpasningsevne og beskæftigelsesegnethed. Livslang læring fremmer den fri bevægelighed for europæiske borgere og gør det muligt at opfylde EU-landenes mål og ambitioner (dvs. at blive mere velstående, konkurrencedygtige, tolerante og demokratiske). Uddannelsens formål er at give alle mulighed for at få den nødvendige viden til at deltage som aktive borgere i vidensamfundet og på arbejdsmarkedet.

(2) Aktionerne i denne resolution respekterer Den Europæiske Unions charter om grundlæggende rettigheder, særlig artikel 14, hvori det hedder, at enhver har ret til uddannelse samt til adgang til erhvervsuddannelse og efter- og videreuddannelse.

(3) Ved udgangen af Det Europæiske År for Livslang Uddannelse i 1996 vedtog Rådet konklusioner om en strategi for livslang uddannelse, hvori der blev præciseret en række hovedprincipper for en strategi for livslang uddannelse(1).

(4) Det ekstraordinære Europæiske Råd i Luxembourg i november 1997 gjorde øget beskæftigelsesegnethed og tilpasningsevne gennem erhvervsuddannelse til en prioritet i sine retningslinjer for beskæftigelsen, og livslang læring er siden blevet et horisontalt mål i EU's beskæftigelsesstrategi.

(5) Det Europæiske Råd i Lissabon i marts 2000 satte det strategiske mål for Den Europæiske Union at blive den mest dynamiske videnbaserede økonomi i verden, hvilket omfatter centrale elementer som udvikling af livslang læring for alle.

(6) Det Europæiske Råd i Feira i juni 2000 opfordrede medlemsstaterne, Rådet og Kommissionen til at identificere sammenhængende strategier og træffe praktiske foranstaltninger med det formål at give alle mulighed for livslang læring. Dette blev bekræftet af Det Europæiske Råd i Stockholm i marts 2001. Det Europæiske Råd i Feira gentog tillige nødvendigheden af at fremme involveringen af arbejdsmarkedets parter og udnytte mulighederne for offentlig og privat finansiering fuldt ud.

(7) Rådet (uddannelse) afgav på samlingen den 29. november 2001 en udtalelse om beskæftigelsespakken, hvori det fremhævede livslang læring som en klar prioritet i de nationale beskæftigelsespolitikker.

(8) Der blev forelagt en rapport om livslang læring for EU's og kandidatlandenes undervisningsministre på deres konference i juni 2001 i Riga. På dette møde gav ministrene mandat til udarbejdelsen af en opfølgningsrapport om kvalitetsindikatorer for livslang læring, der vil blive præsenteret på undervisningsministrenes møde i juni 2002 i Bratislava.

(9) Vedtagelsen i februar 2001 af Rådets rapport om uddannelsessystemernes mål og vedtagelsen i februar 2002 af arbejdsprogrammet for dette årti vedrørende opfølgningen af denne rapport udgør et vigtigt skridt i retning af at realisere tilsagnet om at modernisere og forbedre kvaliteten af uddannelses- og erhvervsuddannelsessystemerne i medlemsstaterne.

(10) I de konklusioner(2), der blev godkendt af Rådet (uddannelse og ungdom) den 14. februar 2002, blev forslagene i Kommissionens hvidbog "Et nyt afsæt for europæisk ungdom" positivt modtaget, idet de tager mere hensyn til specifikke ungdomsaspekter i andre fællesskabsaktioner som f.eks. livslang læring.

(11) Det Europæiske Råd i Barcelona i marts 2002, der var overbevist om, at livslang læring udgør et prioriteret område i Lissabon-strategien, opfordrede til vedtagelse af en resolution om livslang læring, der tager hensyn til den europæiske beskæftigelsesstrategi, inden Det Europæiske Råd i Sevilla,

NOTERER SIG, at selv om Europa er en model på mange områder og har udvist evne til at omsætte idéer til innovative produkter og tjenester, er adgang til livslang læring stadig ikke en realitet for mange borgere.

UNDERSTREGER, at livslang læring skal omfatte læring fra førskolestadiet til efter pensionering, herunder hele spektret af formel, ikke-formel og uformel læring. Endvidere skal livslang læring forstås som al læringsaktivitet, som man deltager i hele livet igennem, med det formål at forbedre viden, færdigheder og kompetencer i et personligt, borgermæssigt, socialt og/eller beskæftigelsesrelateret perspektiv. Endelig bør principperne i denne forbindelse være: Individet skal være centrum for læringen, og der skal lægges vægt på betydningen af reelle lige muligheder samt læringens kvalitet.

UNDERSTREGER, at det er vigtigt, at ungdomssektoren bidrager til udformningen af samlede og sammenhængende strategier for livslang læring ved at fremhæve værdien af ikke-formel og uformel læring på ungdomsområdet og ved at fastsætte prioriteterne for livslang læring i denne forbindelse.

SER MED TILFREDSHED PÅ Kommissionens meddelelse fra november 2001 med titlen "Realiseringen af et europæisk område for livslang læring", der er baseret på et memorandum om livslang læring fra november 2000 samt feedback fra den brede høring i hele Europa om dette dokument. Desuden ser Rådet med tilfredshed på, at denne meddelelse gør livslang læring til et af de styrende principper for uddannelse og erhvervsuddannelse, og det anerkender relevansen af de byggestene til strategier for livslang læring og de prioriterede indsatsområder, der indkredses i meddelelsen.

BEKRÆFTER PÅ NY:

1) at konvergensen mellem Kommissionens meddelelse med titlen "Realiseringen af et europæisk område for livslang læring" og arbejdsprogrammet for opfølgning af rapporten om uddannelsessystemernes mål skal fremmes med henblik på at nå frem til en omfattende og sammenhængende strategi for uddannelse og erhvervsuddannelse

2) at livslang læring bør forbedres gennem aktioner og politikker, der udvikles som led i bl.a. den europæiske beskæftigelsesstrategi, handlingsplanen for kvalifikationer og mobilitet, Socrates, Leonardo da Vinci- og ungdomsprogrammerne, eLearning-initiativet samt forsknings- og innovationsaktionerne.

ANERKENDER, at følgende bør prioriteres højt:

- adgang til livslang læring for alle uanset alder, herunder specifikke aktioner for de dårligst stillede, for dem, der ikke deltager i uddannelse og erhvervsuddannelse, samt for migranter som middel til at fremme deres sociale integration

- mulighederne for at tilegne sig og/eller ajourføre grundlæggende færdigheder, herunder nye grundlæggende færdigheder såsom it-færdigheder, fremmedsprog, teknologisk kultur, iværksætterkultur og sociale færdigheder

- uddannelse, ansættelse og efteruddannelse af lærere og undervisere med henblik på udvikling af livslang læring

- effektiv validering og anerkendelse af kvalifikationsbeviser samt ikke-formel og uformel læring på tværs af landegrænser og uddannelsessektorer gennem øget gennemsigtighed og bedre kvalitetssikring

- kvalitetspræget og bredt tilgængelig information, vejledning og rådgivning med hensyn til mulighederne for livslang læring og fordelene herved rettet mod specifikke målgrupper

- fremme af relevante sektorers, herunder ungdomssektorens, repræsentation i eksisterende eller fremtidige netværk og strukturer, der arbejder inden for dette område

OPFORDRER MEDLEMSSTATERNE TIL INDEN FOR RAMMERNE AF DERES ANSVARSOMRÅDER:

1) at udvikle og gennemføre omfattende og sammenhængende strategier, der afspejler principperne og byggestenene i Kommissionens meddelelse og involverer alle relevante aktører, navnlig arbejdsmarkedets parter, civilsamfundet og lokale og regionale myndigheder

2) i forbindelse med den europæiske beskæftigelsesstrategi at mobilisere ressourcerne til disse strategier og fremme livslang læring for alle ved at:

- fastsætte mål for en forøgelse af investeringerne i menneskelige ressourcer, herunder livslang læring, og optimere anvendelsen af de ressourcer, der er til rådighed

- udvikle initiativer til fremme af private investeringer i læring

- overveje en mere målrettet anvendelse af Fællesskabets finansieringsmidler, herunder Den Europæiske Investeringsbank

3) at fremme læring på arbejdspladsen i samarbejde med uddannelsesinstitutioner og arbejdsmarkedets parter

4) at forbedre uddannelsen og efteruddannelsen af lærere og undervisere, der beskæftiger sig med livslang læring, så de erhverver de pædagogiske færdigheder, der er nødvendige i vidensamfundet, for derved bl.a. at fremme almindelig adgang til at lære sprog, adgang for alle til IKT og øget deltagelse i de naturvidenskabelige og tekniske studier

5) at fremme samarbejde og effektive foranstaltninger til validering af læringsresultater, der er afgørende for at bygge bro mellem formel, ikke-formel og uformel læring og dermed er en forudsætning for at skabe et europæisk område for livslang læring

6) at udvikle målgruppespecifik information, vejledning og rådgivning, herunder at sørge for passende redskaber, der gør information om uddannelse og erhvervsuddannelse samt om beskæftigelsesmuligheder tilgængelig

7) at udvikle strategier til at indkredse og i højere grad involvere de grupper, der udelukkes fra vidensamfundet som følge af et lavt grundlæggende kvalifikationsniveau

8) at fremme aktiv deltagelse i livslang læring, herunder for unge

OPFORDRER KOMMISSIONEN TIL:

1) på en integreret og konvergent måde og i tæt samarbejde med Rådet at fremme og koordinere de aktioner, der følger af Kommissionens meddelelse med titlen "Realiseringen af et europæisk område for livslang læring", gennem arbejdsprogrammet for opfølgning af rapporten om uddannelsessystemernes mål, andre EF-instrumenter på uddannelses- og erhvervsuddannelsesområdet og den europæiske beskæftigelsesstrategi

2) at fremme kvalitetsincitamenter og udveksling af god praksis for at tilskynde til effektive præstationer i alle sektorer, der er involveret i formel, ikke-formel og uformel læring, herunder ved oprettelse af en europæisk database over god praksis på området livslang læring

3) i tæt samarbejde med Rådet og medlemsstaterne at fremme øget samarbejde inden for uddannelse og erhvervsuddannelse baseret på gennemsigtighed og kvalitetssikring med henblik på at udvikle rammer for anerkendelse af kvalifikationer ved at bygge videre på resultaterne af Bologna-processen og tilskynde til lignende aktioner på erhvervsuddannelsesområdet. Der bør som led i dette samarbejde sikres aktiv inddragelse af arbejdsmarkedets parter, uddannelses- og erhvervsuddannelsesinstitutioner og de øvrige relevante aktører

4) at fremme målgruppespecifikke oplysnings- og vejledningsaktioner, der øger bevidstheden om mulighederne for læring og arbejde i hele Europa

5) at fremme kandidatlandenes deltagelse i udviklingen af strategier for livslang læring

6) at øge samarbejdet med relevante internationale organisationer, f.eks. Europarådet, OECD og UNESCO, om udvikling af politikker for livslang læring og konkrete aktioner

7) i samarbejde med medlemsstaterne at udarbejde en situationsrapport om opfølgningen af Kommissionens meddelelse og af denne resolution inden Det Europæiske Råds forårsmøde i 2004.

OPFORDRER medlemsstaterne og Kommissionen til at foreslå konkrete aktioner til gennemførelse af denne resolutions indhold ved at fremme samarbejdet mellem alle hovedaktører, og inden for traktatens anvendelsesområde.

(1) EFT C 7 af 10.1.1997, s. 6.

(2) EFT C 119 af 22.5.2002, s. 6.